“รฟม.” เปิดขายซองประมูล “สายสีม่วง” 6 สัญญา 7.87 หมื่นลบ. 5 ก.ค.-7 ต.ค.64
“รฟม.” เปิดขายซองประมูล “สายสีม่วง” ช่วงเตาปูน-ราษฎร์บูรณะ (วงแหวนกาญจนา) จำนวน 6 สัญญา ที่ราคากลาง 7.87 หมื่นลบ. 5 ก.ค.-7 ต.ค.64
11 มิ.ย. 2564

การรถไฟฟ้าขนส่งมวลชนแห่งประเทศไทย (รฟม.) ออกประกาศประกวดราคาจ้างก่อสร้างงานโยธาโครงการรถไฟฟ้าสายสีม่วง ช่วงเตาปูน-ราษฎร์บูรณะ (วงแหวนกาญจนา) ราคากลาง 78,713 ล้านบาท รวม 6 สัญญา ระยะทางประมาณ 23.6 กิโลเมตร มี 10 สถานีใต้ดิน ระยะทาง 13.6 กิโลเมตร และ 7 สถานียกระดับ ระยะทาง 10.0 กิโลเมตร รวม 17 สถานี โดยเปิดขายเอกสารประกวดราคา 5 ก.ค.- 7 ต.ค.64 และกำหนดยื่นข้อเสนอในเดือน ต.ค.64
งานประมูลงานโยธาโครงการรถไฟฟ้าสายสีม่วง ช่วงเตาปูน-ราษฎร์บูรณะ (วงแหวนกาญจนา) แบ่งออกเป็น 6 สัญญาได้แก่
สัญญาที่ 1 งานออกแบบและก่อสร้างอุโมงค์ทางวิ่งและสถานีใต้ดิน ช่วงเตาปูน-หอสมุดแห่งชาติ ระยะทางประมาณ 4.9 กิโลเมตร และสถานีรถไฟฟ้าใต้ดิน จำนวน 3 สถานี ราคากลาง 18,575 ล้านบาท
สัญญาที่ 2 งานออกแบบและก่อสร้างอุโมงค์ทางวิ่งและสถานีใต้ดิน ช่วงหอสมุดแห่งชาติ-ผ่านฟ้า ระยะทางประมษร 2.3 กิโลเมตร และสถานีรถไฟฟ้าใต้ดิน จำนวน 3 สถานี ราคากลาง  15,155 ล้านบาท
สัญญาที่ 3 งานออกแบบและก่อสร้างอุโมงค์ทางวิ่งและสถานีใต้ดิน ช่วงผ่านฟ้า – สะพานพุทธ ระยทางประมาณ 3.1 กิโลเมตร และสถานีรถไฟฟ้าใต้ดิน จำนวน 2 สถานี ราคากลาง 14,452 ล้านบาท
สัญญาที่ 4 งานออกแบบและก่อสร้างอุโมงค์ทางวิ่งและสถานีใต้ดิน ช่วงสะพานพุทธ – ดาวคะนอง ระยะทางประมาณ 4.0 กิโลเมตร และสถานีรถไฟฟ้าใต้ดิน จำนวน 2 สถานี ราคากลาง 14,338 ล้านบาท
สัญญาที่ 5 งานก่อสร้างโครงสร้างทางวิ่งและสถานียกระดับ ช่วงดาวคะนอง-ครุใน ระยะทางประมาณ 9.3 กิโลเมตร สถานียกระดับ จำนวน 7 สถานี อาคารจดรถไฟฟ้า (Stabling Yard) และอาคารจอดแล้วจร (Park &amp; Ride) ราคากลาง 12,769 ล้านบาท
สัญญาที่ 6 งานออกแบบและก่อสร้างระบบรางตลอดแนวเส้นทางโครงการ ช่วงเตาปูน-ราษฎร์บูรณะ  และภายในอาคารจอดรถไฟฟ้า ราคากลาง 3,424 ล้านบาท